Breaking Bad (Stason 2)

La Stason 2 ëd Breaking Bad a l'é fàita da 13 episòdi e a l'é stàita mandà ant jë Stat Unì d'América da Mars a Magg 2009 an lenga anglèisa original sël canal AMC e an Piemont da Giugn a Aost 2010 an lenga italian-a sël canal AXN.

Antrigh

Walter e Jesse a son arlevà da Tuco dòp la pieuva ëd la polissìa DEA contra j'atività ëd Tuco a Albuquerque. Tuco a-j pòrta ant la spërdùa stamberga ëd sò barba Hector, con l'antension dë mneje peui an Méssich. Dòp un tentativ falì d'anvelené Tuco, ij doi a riesso a ambotielo e a scapé. Antratant Hank, ch'a sërca ël dësparì Walt, a riva a la ca ëd Hector e a treuva Tuco ferì e a lo massa durant na sparatòria con chiel-sì. Walt a riess a torné a ca e a giustifichesse disend che soa assensa a l'era dovùa a na Fuga dissociativa, ma sta scusanta a trambla e donch Skyler a perd soa fiusa vers chiel. La DEA a confisca ij sòld dla dròga ëd Jesse, bëschiend, ma sensa dëscheurve, soa liura con Walter, ëdcò cand Jesse a ciama a Walt la mità ëd soa mità për podèj sostnisse dòp avèj përdù tut.

Considerà n'eròe për avej massà Tuco, Hank a l'é promovù e mandà a El Paso, an Texas. A El Paso a l'é present a n'atach a la polissìa con d'angign esplosiv amprovisà, con la mòrt ëd n'agent e la blëssura e mutilassion d'àutri agent. Sòn a lo ampression-a vàire e sòj superior a lo arciamo a Albuquerque. Gretchen (Jessica Hecht), la veja banastra ëd Walt e atual fomna d'Elliot, a dëscheurv che Walt a l'é an camin ch'a busiarda con soa famija an disend che soa famija a arsèiv ëd sòld da lor për le cure médiche. Chila a l'é peui sorprèisa dal rudi atach ëd Walter, ch'a la ancolpa për avèj profità ëd sòj studi e soe arserche për vnì motobin rich. Bele che Gretchen as ofend, a va nen a conté a la famija ëd Walt ch'a l'é nen chila a paghé le cure dël pare malavi. Skyler a torna a travajé për Ted Beneky (Christopher Cousins), sò vej cap che na vira a l'avìa faje na serenada mentre ch'a l'era brons e donch chila a l'avìa chità col travaj. Parèj Skyler as fa sostnì da Ted dagià che Walt a l'é sémper via con sò comportament misterios.

Jesse a fita na ca neuva e as an-namora ëd Jane, la fija ëd sò locator, na drogà d'eroin-a an perìod d'arcùper. Dòp la mòrt ëd Tuco, Walt e Jesse a l'han decidù 'd tramudé sò comersi ant n'àutra zòna, ma a ven-o fòra dij problema cand l'amprèisa a së spantia con la distribussion ant ij neuv distret. Un dij distributor, Skinny Pete, a l'é agredì e soa dròga a l'é luscà. Antlora Walt a fòrsa Jesse a ande a arcuperé da j'agressor, n'òm e na fomna, o ij sòld o la dròga robà. L'òm a l'é massà pr'ëd rason fùtij da l'istessa fomna, ma a së spantia la parlansa ch'a l'é stàit chiel a masselo e sòn a fa guadagné 'd rispet a la nomea ëd Heisenberg. N'àutr distributor, Badger, a l'é arestà daj cìvich, e donch Walt a dev andè a traté da Saul Goodman (Bob Odenkirk), n'avocat da pòch ch'a treuva la solussion për evité che Badger a ven-a n'informator dla polissìa e për felo surtì da 'n përzon. Saul a veul 'me paga na part dij profit dla dròga e da cost moment a l'é pijà ant ël gir 'me consejé legal.

Walt as sagrin-a për avèj notà na macia bianca ant la figura scura 'd sòj polmon ant le darirere lastre dla tomografìa ch'a l'é andàit a fé dal dotor. Con ij 16.000 Dòlar restant dij sòld dla metanfetamin-a (dòp vàire imprevist ch'a l'han faje perde dl'arzan), Walt e Jesse a passo vàire dì ant ël desert a cheuse 17,3 Kg ëd dròga prima dla mòrt ëd Walter. Apress, dal médich, Walt a dëscoata che 'l tumor a l'é nen spantiasse, ma a l'esat contrari a l'é artirasse dl'80%: la macia bianca ant la lastra a l'era mach n'anfiamassion. Walt a decid ëd chité ëd produve dròga dòp coj 17,3 Kg, ma la normalità a dura pòch.

Cand un dij distributor ëd Jesse, Combo, a l'é massà da dij nemis, Jesse a taca a vnì dipendent da la dròga che chiel istess a fa, e a rabasta via soa banastra Jane dal përcors ëd disantossicassion. Con l'artir dij doj distributor restant, Walt e Jesse a torno da Saul për ciamé agiut. Saul a deuvra un-a 'd soa conossense për organisé n'ancontr al ristorant ëd cusin-a lesta con Gus Fring (Giancarlo Esposito), un distributor motobin discret e prudent ma 'd grand sucess. Gus a l'é propietari e gestor ëd na caden-a 'd ristorant e a l'ha fissà ël randevó ant un dë sti locaj për osservé 'l comportament ëd Walt e Jesse. Gus a aceta ëd malaveuja ëd caté la dròga ëd Walt an pagandla 1,2 milion ëd Dòlar, ma a-j da mach n'ora për consegnela. Walt, nervos, a tenta donch ëd telefoné a Jesse ch'a goernava la dròga, ma chiel e Jane a son pien d'eroin-a. Antlora Walt a va a ca 'd Jesse, a sfonda soa pòrta, a ciapa la dròga e a decid d'andé a completé lë scambi comersial, bele che soa fomna a l'era pen-a stàita compagnà da sò capufissi Ted a l'ospidal për caté.

Walt a perd la fiusa an Jesse e a-j dis ch'a spartirà con chiel ij profit mach s'a chitrà d'ampinisse ëd dròga. Aprendù dij sòld dël tràfich e dla liura fra Jesse e Walt, Jane a ranson-a Walt për fesse dé la part ëd Jesse. Walt antlora a-j la dà e ij doi a decido 'd separesse, ma Walt a torna peui da Jesse, mach për savèj se chiel e Jane a l'han torna pijà l'eroin-a. Durant un tentativ ëd dësvijé Jesse, Walt a fa bogé 'l matarass andoa ch'a deurm ëdcò Jane, ch'as bogia da la posission a pansa mòla a la posission a pansa an àut e a së stròssa con sò pròpi gòmit. Walter a vëdd, a socor nen e a va. Jesse, as dësvija e a preuva a salvé soa morosa, ma sensa fèila. Jesse, savend nen dla vìsita ëd Walt, a chërd d'esse 'l colpèivol dla mòrt ëd Jane e as deprim. Walt a tenta 'd giuté Jesse portandlo a l'associassion për seurte da la depression. Antramentre, Gus a dëscheurv che Hank a l'é 'l cugnà ëd Walt e che Walt a l'han 'n càncher.

Sota l'efet dl'anestesìa për n'operassion chirùrgica, Walt a fa dëscheurve për eror a soa fomna l'esistensa ëd në scond teléfon. Chèice sman-e apress chila a lo chita dòp avèj investigà e dëscorvù tute soe busèe. Walt a veul spieghé tut a Skyler, ma chila a rëspond d'avèj na por fòla ëd savèj la vrità. Dòp che Skyler a chita la ca, Walt a s-ciàira n'esplosion ant ël cel dzor soa meison. Ël pare ëd Jane, Donald (John de Lancie), un controlor dël tràfich avion, pijà dal magon për ël manch ëd soa fija, a l'ha për eror lassà scontresse doi avion sla sità d'Albuquerque. Ant na figura mostrà al prinsipi ëd vàire episòdi dla stason as fasìa vèje n'orset-babacio reusa ch'a tombava e a flotava ant l'eva dla pissin-a ëd ca White, fin-a ch'a l'era nen cujì da dj'agent ëd la NTSBGionta Nassional për la Sigurëssa dij Traspòrt

Nòte

Categorìa:Television american-a